A tiʼyaní jokji tsjoa tjíole chjota xi faʼaitʼa ibi. Kuinga tsjoa tjíonile nga jngo kjoajtíntse tjío. Tojosʼin kisʼenele je naxinandále Niná nichxin kjoatse kʼianga jan kʼa koa̱nña nga jngo nó, kʼoati tjíosʼín ndʼaibi je testigole Jeobá (Deuteronomio 16:16). Kʼoa kui jebi nga jan kjoajtíntse xi satíonajin nga jngo nó: jao kjoajtíntse xi jngo nichxin kao jngo kjoajtíntse xi jan nichxin. Jmé kjoanda xi sokóná nga mangián kjoajtíntse jebi.\nNgisa jtín síkatíoná kao ngatsʼi ndsʼee kao tichjaa. Je chjota israelita nʼio tsjoa kisatiole kʼianga tsakʼasjengʼa Jeobá ya “jinle chjotankjín”, kʼoa kʼoati nʼio tsjoa satíoná tsanda ñá kʼianga ʼyaxkoán je Jeobá kao ngatsʼi ndsʼee kʼianga satío je kjoajtíntse (Salmo 26:12; 111:1). Nga satío kjoajtín jebi tsaojinñá je ndsʼee kao tichjaa xi kjaʼaí jtín bʼakaole kʼoa kao xi saʼnda xin naxinandá faʼaini. Kʼoa kʼianga bichóka nyisen yaa bichaa jña tísʼejna je kjoajtíntse kʼoa ma nimiyosaa je xi ngikʼa (Hechos 2:42). Kʼoa yaní jñani ngisa ʼyaa nga je xi jtín tjíosíkatíoná jngo tjíjtsa Sonʼnde kuiní nga tsjoachaa xíngiaa (1 Pedro 2:17).\nNgisasa nda síkatíoná ngixko̱n Niná. Nichxin kjoatse, je chjota israelita nʼio kitsjoanganʼiole kʼianga “koanjinle je én xi tsakʼinyale” xi tʼatsʼe kjoatéxomale Niná (Nehemías 8:8, 12). Kʼoa nichxin xi tiyoaa ndʼaibi, nʼio chjí ʼyatokoán jmeni xi ʼmiyaná ya kjoajtíntse xi satíoná. Nga jngó jngó kjoajtíntse xi satío jngo testo xi tsʼe Biblia bʼangini. Faʼa xíngiaa xi nchja̱yajin kʼoa kao xi bakóchoya josʼin si̱xálee Niná. Kʼoa kʼoati tsjoánganʼioná nga noʼyalee je ndsʼee josʼin tjíokale je kjoa xi tjíofaʼatojin nga chjotale Cristo ma. Ya kjoajtíntse xi jan nichxin sʼejna faʼa xi drama ʼmi, jñani kʼoafayo je xíngiaa xi faʼa jotsakjayo je chjota xi tsakatio nichxin kjoatse. Drama jebi nʼio nda kaníya jkoaa jme xi tínchja̱ni je Biblia kʼoa nʼio chjíle jme xi bakóyaná. Kʼoa jotjín kjoajtíntse satío kʼiaa fisʼenngindá je xíngiaa xi jekitsjoatʼale yaole je Niná.\nÁnni nga tse kjoatsjoa tje̱nkaosíni je kjoajtíntse xi satío.\nJmé kjoanda xi so̱koli tsa kʼuín je kjoajtíntse xi satíonajin.\nTsa mesali jchai jokji jtín tiyuijin, tʼin kjoajtíntse xi jeme sʼe̱jnanajin. Tʼechoai ya calendarioli jme sá sʼe̱jnanajin kʼoa jñani sʼe̱jna. Je xi bakóyali Biblia koaan katabakóli jngo programa xi tsʼe kjoajtíntse ánni nga jchasíni jme xi ʼmiyanajin. Tsjoá tʼin, ali nichajin.\nTikasénlai tsa ʼyani Tikasénlai tsa ʼyani Ánni nga kjoajtíntse batiosínijin